**Uvodni nagovor**

**ministra za zunanje zadeve RS dr. Mira Cerarja**

**na osrednjem dogodku 10. Slovenskih razvojnih dnevov**

*Ljubljana, 25. november 2019*

Spoštovani gostje, dame in gospodje,

v čast mi je, da vas lahko pozdravim na desetih Slovenskih razvojnih dnevih. Letos so to že drugi razvojni dnevi. Kar govori:

- *da se v zunanji politiki in družbi zavedamo pomena humanitarnosti, prostovoljstva in sodelovanja.*

*- da se zavedamo, da so bogate države tiste države, ki znajo vključiti in videti ranljive skupine, manjšine.*

*- da živimo po naših vrednotah, po načelu solidarnosti in pravičnosti.*

Slovenska vlada je v strategiji slovenskega mednarodnega razvojnega sodelovanja, ki jo je sprejela lani, v ospredje postavila dve temi

* enakost spolov
* in varovanje okolja, vključno s podnebnimi spremembami.

***Tako enakost spolov in boj proti podnebnim spremembam sta temi, ki sta ključni za rast in razvoj vsake družbe.***

Na razvojnih dnevih marca letos smo spregovorili o prizadevanjih za doseganje enakosti spolov na nacionalni in globalni ravni.

Tokrat se bomo posvetili varovanju okolja v razvojni dimenziji, s poudarkom na podnebnih spremembah.

Posvetili se bomo tudi vodi in pravici do pitne vode, ki jo je Slovenija kot ena redkih držav vpisala v ustavo.

In posvetili se bomo krožnemu gospodarstvu kot modelu trajnostnega družbenega razvoja.

Vse to so teme, ki so pomembne za doseganje ciljev iz Agende 2030.

Veliki požari, ki smo jim bili priča v tem letu, tanjšanje ledu na Arktiki in Antarktiki, suše v Afriki, tajfuni, močna deževja so pojavi, ki presegajo meje nacionalnih meja.

Podnebni pojavi in njihove posledice zahtevajo sodelovanje držav. Podnebni pojavi so tudi streznitev za vse nas, da se zavemo pomena zagotavljanja trajnostnega razvoja in ohranjana visoke stopnje kvalitete življenja tudi za naše otroke.

**Slovenija kot zelena država, bogata z naravnimi viri in biotsko raznovrstnostjo, se tega zaveda še toliko bolj. Zato sta učinkovit multilateralizem in okoljska diplomacija pomemben del naše zunanjepolitične strategije.**

Dovolite mi, da omenim le nekaj naših nedavnih konkretnih dejavnosti:

* pred dobrima dvema tednoma smo na Bledu gostili zasedanje Mednarodnega panela za vire;
* v Ženevi ob robu 33. konference Mednarodnega Rdečega križa in Rdečega polmeseca ravno v teh dneh pripravljamo dogodek o zaščiti vodne infrastrukture in vode v oboroženih spopadih;
* v času splošne razprave letošnjega zasedanja Generalne skupščine OZN smo ponovno oživili Zeleno skupino, skupino 6 manjših držav, ki promovirajo zelene politike in jo je ustanovila Slovenija
* pomemben pomen bomo v času slovenskega predsedovanja Svetu EU dali prav krožnemu gospodarstvu
* v OZN bomo nadaljevali s promocijo trajnostnega upravljanja z vodo kot naravnim virom
* smo pobudniki in podporniki Globalnega visokega panela o vodi in miru, v naslednjem letu bomo prevzeli predsedovanje ženevski Skupini prijateljev o vodi in miru
* prizadevamo si tudi za ohranjanje biotske raznovrstnosti: leta 2017 smo dosegli, da je OZN 20. maj razglasil za svetovni dan čebel.
* naslednjo jesen pa bo Slovenija v Portorožu gostila zasedanje mednarodne komisije za kitolov,
* vse z namenom ohranjanja in zagotavljanja trajnostnega upravljanja z oceani, morji in obalo.

Spoštovani,

lahko bi dejali, da za mednarodno razvojno sodelovanje velja rek *"deliti pomeni skrbeti"* oziroma v angleškem izvirniku *"sharing is caring"*: Slovenske dejavnosti in ekspertize na okoljskem področju s projekti uspešno prenašamo in delimo s tistimi partnerskimi državami, ki našo pomoč potrebujejo pri odpravi revščine, zmanjševanju neenakosti in doseganju ciljev trajnostnega razvoja.

Varovanje okolja, vključno z bojem proti podnebnim spremembam, s preudarnim gospodarjenjem z naravnimi in energetskimi viri so prednostna vsebina v strategiji slovenskega razvojnega sodelovanja.

To konkretno pomeni, da morajo naši partnerji, ki z nami izvajajo programe pomoči in razvoja po svetu, posebno pozornost namenjati varovanju okolja. Ministrstvo takšnim projektom daje prednost, ko se odločamo o sofinanciranju projektov.

Pomembna novost je tudi, da noben projekt ali program, ki ga financira MZZ iz sredstev razvojnega sodelovanja, ne sme spodbujati povečane rabe fosilnih goriv. Tako skušamo vplivati na povečano financiranje podnebnih ukrepov v tretjih državah in izpolnjevanju zavez pariškega podnebnega sporazuma.

Projekti, ki jih v partnerskih državah, financira ali sofinancira Slovenija, so tako že usmerjeni v varovanje okolja in izboljšanje rabe naravnih virov ter v energetsko učinkovitost.

Kako bi naše delovanje na tem področju lahko še izboljšali? Na to vprašanje bomo skušali odgovoriti na razvojnih dnevih.

Spoštovane prijateljice in prijatelji razvojnega sodelovanja,

Zahvaljujem se vsem, ki boste na njih sodelovali kot govorniki in panelisti ali kot poslušalci z razpravljalci delili svoja razmišljanja in predloge.

Še posebej me veseli, da smo tokrat na Ministrstvu za zunanje zadeve moči pri organizaciji dogodka združili z Ministrstvom za okolje in prostor.

Zahvala gre tudi našemu že tradicionalnemu partnerju, Platformi nevladnih organizacij za razvojno sodelovanje, globalno učenje in humanitarno pomoč – SLOGA.

Vsem se zahvaljujem za ideje, razprave, kako varovanju okolja dati še večji pomen in veljavo, tako v naših projektih kot v življenju posameznikov in družb.

Želim vam uspešno delo in hvala za vašo pozornost.